Pietro Sigismondi

Pietro Sigismondi (født 23. februar 1908 i Villa d'Almè i provinsen Bergamo i Lombardia i Italia, død 25. mai 1967 i Roma) var en kurieerkebiskop i den katolske kirke, med posteringer aom apostolisk delegat i Afrika og deretter som sekretær for Kongregasjonen for Troens Utbredelse i Roma.

Liv og virke

Bakgrunn
Han trådte i bispedømmet Bergamos presteseminar, der han blant sine lærere hadde Angelo Giuseppe Roncalli (den fremtidige pave Johannes XXIII). Han ble sendt til Roma, og nøt der godt av et stipend oppkalt etter Don Flaminio Cerasola, slik Roncalli også hadde gjort flere år tidligere, og han ble uteksaminert i teologi.

Prest
Pietro Sigismondi ble ordinert til prest den 15. august 1930 for bispedømmet Bergamo. Fra 1932 studerte han ved det pavelige diplomatakademi.

Hans første postering var til Paris, som sekretær for den apostoliske nuntius i Frankrike, først erkebiskop Luigi Maglione, og deretter erkebiskop Valerio Valeri, begge fremtidige kardinaler.

I 1939 vendte han tilbake til Vatikanet og arbeidet, under Andre verdenskrig, ved den hellige kongregasjon for ekstraordinære kirkelige anliggender i Statssekreteriatet.

Titulærerkebiskop, apostolisk delegat til Belgisk Kongo og til Ruanda-Urundi 
Den 16. desember 1949 utnevnte pave Pius XII ham til titulærerkebiskop av Neapolis in Pisidia og til apostolisk delegat til Belgisk Kongo og til Ruanda-Urundi. Prefekten for kongregasjonen for troens utbredelse, kardinal Pietro Fumasoni Biondi, bispeviet ham 8. januar 1950; medkonsekratorer var sekretæren for kongregasjonen for troens utbredelse, erkebiskop Celso Costantini, og kuriebiskop Angelo Rotta i Statssekreteriatet.

Han bodde i nesten fem år i Léopoldville, og arbeidet blant annet med å øke antallet apostoliske vikariater og apostoliske prefekturer som Belgisk Kongo var delt inn i.

Congregatio de Propaganda Fide
Den 27. september 1954 utnevnte pave Pius XII ham som sekretær for Congregatio de Propaganda Fide. Allerede 9. desember samme år ble han også utnevnt til konsulent for Det Hellige Officium. I løpet av de tretten årene, hvor han hadde stillingen som sekretær for  ordinerte han til prester en rekke utenlandske seminarister som studerte i Roma, blant dem, den 11. desember 1957, i kapellet til Pontificio Collegio Urbano de Propaganda Fide både den ugandiske Emmanuel Wamala og japaneren Stephen Fumio Hamao, begge fremtidige kardinaler. Han deltok som medkonsekrator i tretti bispevielser, i mange tilfeller av misjonsbiskoper eller pavelige diplomater, og også av fremtidige kardinaler - Pietro Parente, Bernardin Gantin og Giovanni Benelli.

Pietro Sigismondi deltok i den andre, tredje og fjerde sesjon av Det andre Vatikankonsil, hvis forberedende kommisjon han hadde vært medlem av siden juli 1960.

Han døde den 25. mai 1967 i Roma i en alder av 59 år.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Marcantonio Colonna (1724-1793) *1762
 Kardinal Hyacinthe-Sigismond Gerdil (1718-1802) *1777
 Kardinal Giulio Maria della Somaglia (1744-1830) *1788
 Kardinal Carlo Odescalchi (1785-1841) *1823
 Kardinal Costantino Patrizi Naro (1798-1876) *1828
 Kardinal Serafino Vannutelli (1834-1915) *1869
 Kardinal Domenico Serafini (1852-1918) *1900
 Kardinal Pietro Fumasoni Biondi (1872-1960) *1916
 Erkebiskop Pietro Sigismondi (1908-1967) *1950

Referanser 

Italienske katolske biskoper
Linjen Rebiba
Pavelige nuntier
Deltakere på Andre Vatikankonsil
Personer fra provinsen Bergamo